Informatsiooni Keskuse seadus
§ 1. Vabariigi Valitsuse juures asub Informatsiooni Keskus, kelle ülesandeks on: riikliku ja rahvusliku meelsuse süvendamine ja levitamine; seltskondliku tegevuse arendamine; informatsiooni teostamine; ajakirjandust, raadiosaadet, filmi ja teisi sellelaadilisi alasid puudutavate küsimuste korraldamine.

Peale eelmises lõikes tähendatud ülesannete võidakse Informatsiooni Keskusele panna eriülesandeid Vabariigi Presidendi otsusega.

Informatsiooni Keskuse ülesannete lähema piiritlemise määrab Vabariigi Valitsus oma otsusega. Oma ülesannete teostamisel toimib Informatsiooni Keskus koostöös riigi- ja omavalitsusasutistega ning seltskondlike organisatsioonidega.

Informatsiooni Keskuse tegevusalasse puutuvate küsimuste lahendamisel, mis puudutavad ka teiste valitsusasutiste tegevusalasid, tuleb kohaldamisele Valitsemise korraldamise seaduse § 27.

§ 3. Informatsiooni Keskust juhib üks Vabariigi Valitsuse liige Vabariigi Presidendi määramisel. Keskusel on abijuhataja, kellel on kõik õigused, mis vastavate seadustega on ette nähtud ministriabide kohta.

§ 4. Informatsiooni Keskus koosneb:

1) Teadete Osakonnast;

2) Ühiskondlikust Osakonnast.

Osakonna juhatajal on kõik õigused, mis vastavates seadustes on ette nähtud ministeeriumide talituste ja osakondade direktorite kohta.

§ 5. Teadete Osakonna ülesandeks on: informatsiooni korraldamine, eriti ajakirjanduse varustamine informatsiooniga; raadio saatealal juhendite andmine; avalikkuse informeerimisel esilekerkivate vajaduste kooskõlaline lahendamine.

§ 6. Ühiskondliku Osakonna ülesandeks on: seltskondliku tegevuse edendamine, eriti seltskondlike ja noorsoo-organisatsioonide tegevuse arendamine ja suunamine riikliku meelsuse ja rahvusliku iseteadvuse süvendamisel; riiklikele ja rahvuslikele üritustele nende algatamisel ja teostamisel kaasaaitamine; rahva vaba aja kasuliku veetmise edendamine; filmiala arendamisele kaasaaitamine.

§ 7. Informatsiooni Keskusel on kantselei, kelle ülesandeks on: Informatsiooni Keskuse kirjatoimetuse teostamine ja korraldamine; majapidamise korraldamine; eelarve-ettepanekute ja eelarve täitmise aruande ettepanekute ettevalmistamine ning eelarvega ühenduses olevate muude asjade toimetamine ja korraldamine; keskuse koosseisu kuuluvate riigiteenijate teenistuskirjade pidamine; keskuse arhiivi korraldamine; keskuse muude üldiseloomuga asjade toimetamine.

§ 8. Informatsiooni Keskuse arvepidamist ja varade arvestamist toimetab Riigikantselei.

§ 9. Vabariigi Valitsuse otsusega võidakse moodustada Informatsiooni Keskuse juurde tarvilikke nõukogusid ja toimkondi.

Nõukogu ja toimkonna ülesanded, tegevuse sisemise korra ja koosseisu määrab Vabariigi Valitsus.

§ 10. Informatsiooni Keskusel on ametnikud ja vabateenijad. Peale selle võivad keskusel olla referendid ja alalised kaastöölised. Referendid ja alalised kaastöölised ei ole riigiteenijad, kuid nad vastutavad oma tegevuse eest ühistel alustel riigiteenijatega.

§ 11. Informatsiooni Keskusele määratakse krediidid riigieelarve korras Peaministri ja Riigikantselei kulude osas eri peatükina.

Peale riigieelarves ettenähtud krediitide on Informatsiooni Keskusel õigus käesolevas seaduses ettenähtud ülesannete teostamise soodustamiseks kasutada asutistelt ja isikutelt selleks keskuse käsutusse antud summasid. Nende summade arvepidamine ja aruandmine toimub Vabariigi Presidendi poolt määratud erikorras.

§ 12. Riigi- ja omavalitsusasutised vastavalt oma tegevusalale on kohustatud kaasa aitama Informatsiooni Keskusele tema ülesannete täitmisel.

§ 13. Informatsiooni Keskuse juhataja poolt selleks määratud ametiisikutel ja alalistel kaastöölistel on oma ülesannete täitmisel õigus vahenditult läbi käia kõigi riigi- ja omavalitsusasutistega ja nende juhtidega kui ka kõigi seltskondlike organisatsioonidega.
1940